Леда Милева
Три букви

chitanka.info

С „М“ започва думичката „мама“.

Мама значи приказка любима,

нежни грижи, обич най-голяма,

топъл дом и в най-студена зима.

С „И“ започва думичката „искам“.

Искам да се уча, да порасна,

в нивите — засмяна трактористка —

слънцето да срещам с поглед ясен.

С „Р“ започва думичката „радост“.

Радост е — да тичаш из полята,

да поседнеш на тревата млада,

да запееш песничка позната.

С „М“ „И“ „Р“, три малки букви само,

пишем нещо скъпо и любимо.

Мир — без него нито мила мама,

нито песен, нито радост има.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.